  Виталий Пронин Оглом люкаськимы 90 адями пала, пӧлысьтымы тросэз - огшоры таксистъёс.Вазенгес кылӥ 9-тӥ мае ортчись «Ветеранлы - транспорт» ужрад сярысь, отчы аслам пыриськеме потӥз.Оглом люкаськимы 90 адями пала, пӧлысьтымы тросэз - огшоры таксистъёс. Котькудмылы тупатӥзы Ижкарлэсь кыӵе ке люкетсэ. Шуизы: ветеранъёсты дун басьтытэк ворттылытоно.Мыным Ракетной ульча сюриз. Транспорт дугдылонниын нырысь ик одӥг песянай доры вамыштӥ, со шонаськыны кутскиз: «Ой, ӧвӧл-ӧвӧл! Мон ачим! Отчы-татчы пырало ай, собере гинэ парадэ мыно». Таки машинаям ӧз пуксьы. Тросэз кышкало, лэся, таксистъёс эрекчалозы шуыса.Ог 10 минут улыса лыктэ мукетыз песянай, бодыен.- Праздникен! Кытчы мынӥськоды? - юасько.- Шор площаде дасяськи вал, - шуэ со пумитам.- Тодӥськоды-а, туннэ акция ортче: ми ветеранъёсты дунтэк келяськом отчы, кытчы соослэн потэ. Воштэ со бодыдэс машинаеным.- Ой, кыӵе умой! Ма, нош мон эшеным мыныны малпасько вал, соин пумиськыны но вераським ни…- Мон кыкнадэс но Шор площадёзь вутто.- Мон нырысь солы жингырто ай, дораз вуом шуыса.Телефоназ динамикъёсыз золэсь, вань вераськонзэс кылӥ:- А монэ машинаен нуо!- Монэ но!- Зэм-а? Я, иське, ойдо Ялан ӝуась тыл дорын пумиськом.- Я, ми но соку отчы гинэ мыном.Шор площадёзь вуэммы бере песянайлэн синкылиосыз быльыразы. Шумпотыса, со сярысь сюлмасько шуыса.Отчы-татчы ветлыса, песятаез пуктӥ, гадь тыраз - медальёс. Сое бакчаяз, Гольяные, нуи. Лыкты, пе, гужем куное, Кам дурын чорыгалод. Одно ик ветло.Куд-огез пассажиръёсы улон-вылонзэс мадизы. Тодам кылиз одӥг песянайлэн веранэз:- Война кутскем бере ик мон, 12 аресъем нылаш, эшеным ӵош мынӥ военкоматэ. Военком доры вуим но шуиськом: милемыз кутэ войнае, ми отын юрттӥськом, радисткаос луом. Военком ми шоры учкиз, серектӥз: тӥ, пе, гожтэ куриськон, ми тӥледыз одно ик ӧтём, повестка келялом. Нош ачиз мыньпотэ. Али но со повестка ӧз на вуы.Анатолий АПАКОВ Туспуктэм: izhlife.ru Теги: Вормонлы-7 0 